
AUTORIZIM I DHËNIES SË NDIHMËS SHTETËRORE “PËR PROJEKTIN 
TË REJAT DREJT NJË PROFESIONI”
Komisioni i Ndihmës Shtetërore me pjesëmarrjen e:
	-
	Znj. Milva Ekonomi
	kryetar;

	-
	Znj. Mimoza Dhëmbi
	anëtar;

	-
	Z. Ahmet Mançellari
	anëtar;

	-
	Z. Petrit Bakiu
	anëtar;

	-
	Z. Gramoz Hoxha
	anëtar.


Në mbledhjen e tij të radhës të datës 25.10.2016, nëpërmjet Drejtorisë së Tregut të Brendshëm në Ministrinë e Zhvillimit Ekonomik, Turizmit, Tregtisë dhe Sipërmarrjes (MZHETTS), në bazë të ligjit nr. 9374, datë 21.4.2005, “Për ndihmën shtetërore”, i ndryshuar, dhe vendimit të Këshillit të Ministrave nr. 817, datë 28.12.2005, “Për miratimin e rregullores “Për procedurat dhe formën e njoftimit”, mori në shqyrtim Planin e dhënies së ndihmës shtetërore “Për projektin të rejat drejt një profesioni”. 
I. Procedura
1.  Bashkia Tiranë me shkresën nr. prot. 27677, datë 14.9.2016, në bazë të nenit 20, të ligjit nr. 9374, datë 21.4.2005, “Për ndihmën shtetërore”, të ndryshuar, ka njoftuar pranë Drejtorisë së Tregut të Brendshëm, në Ministrinë e Zhvillimit Ekonomik, Turizmit, Tregtisë dhe Sipërmarrjes (më poshtë “MZHETTS”), planin e dhënies së ndihmës shtetërore “Për projektin të rejat drejt një profesioni”.
II. Përshkrimi i masës 
2.  Objektivi: Plani i ndihmës ka për qëllim të mbështes një grup punëkërkuesish të papunë, me qëllim lehtësimin e integrimit në jetën shoqërore, ekonomike dhe në tregun e punës.
3.  Projekti parashikon të mbështesë kategorinë e të rinjve nën moshën 24 vjeç, të cilët kanë mbaruar arsimin e lartë, brenda apo jashtë vendit, kanë më pak se 24 muaj që kanë mbaruar këto studime dhe janë të papunë.
4.  Baza ligjore për dhënien e ndihmës, është:
a)  Neni 24 i ligjit 139/2015, “Për vetëqeverisjen vendore”;
“Bashkitë janë përgjegjëse për kryerjen e këtyre funksioneve:
1. Krijimin dhe administrimin e shërbimeve sociale, në nivel vendor, për shtresat në nevojë, personat me aftësi të kufizuara, fëmijët, gratë, gratë kryefamiljare, gratë e dhunuara, viktima të trafikut, nëna apo prindër me shumë fëmijë, të moshuarit etj., sipas mënyrës së përcaktuar me ligj.
2. Ndërtimin dhe administrimin e banesave për strehimin social, sipas mënyrës së përcaktuar me ligj.
3. Ndërtimin dhe administrimin e qendrave për ofrimin e shërbimeve sociale vendore.
4. Krijimin, në bashkëpunim me ministrinë përgjegjëse për mirëqenien sociale, të fondit social për financimin e shërbimeve, sipas mënyrës së përcaktuar me ligj.”
b)  Vendimi i Këshillit Bashkiak nr. 58, datë 30.1.2015, “Për miratimin e programit buxhetor afatmesëm 2016–2018 dhe detajimin e buxhetit të Bashkisë Tiranë për vitin 2016”.
Buxheti Vjetor i Bashkisë Tiranë	 2016
Programi 				10140 “Kujdesi social dhe solidariteti”
5.  Dhënësi i ndihmës dhe autoriteti përgjegjës për zbatimin e masës është Bashkia e Tiranës. 
6.  Mbështetja për këtë program do të përballohet nga fondet e buxhetit 2016 të Bashkisë Tiranë.
7.  Kohëzgjatja:  Plani i ndihmës parashikohet të fillojë zbatimin në vitin 2016 dhe të zgjasë për një periudhë 3-vjeçare deri në vitin 2018.
8.  Përfituesit: Përfitues janë ndërmarrjet që ushtrojnë aktivitet ekonomik në territorin e Bashkisë së Tiranës. 
9.  Shtrirja territoriale: Projekti do të zbatohet në territorin e Bashkisë së Tiranës. 
10.  Vlera e ndihmës/buxheti i planifikuar/humbjet në buxhet: Fondi total i ndihmës në vitin 2016 është 3.600.000 (tre milionë e gjashtëqind mijë) lekë.
11.  Ndërmarrjet fituese do të përfitojnë nga projekti një financim mujor në masën 100 për qind të kontributeve të sigurimeve të detyrueshme shoqërore dhe shëndetësore, me kusht që kohëzgjatja e kontratës së punës të mos jetë më e shkurtër se 6 (gjashtë) muaj. 
III. Vlerësimi i ekzistencës së ndihmës shtetërore 
12.  Vlerësimi i kritereve që përcaktojnë nëse një masë përbën ndihmë shtetërore do të bëhet bazuar në ligjin nr. 9374/2005, “Për ndihmën shtetërore”, të ndryshuar, si dhe në praktikën administrative të Komisionit Evropian, jurisprudencën e gjykatave të Bashkimit Evropian, sipas parashikime dhe detyrimit që buron nga neni 71 “Konkurrenca dhe dispozita të tjera ekonomike”, të Marrëveshjes së Stabilizim-Asociimit ndërmjet Komuniteteve Evropiane e shteteve të tyre anëtare dhe Republikës së Shqipërisë:
“2. Praktikat në kundërshtim me këtë nen vlerësohen në bazë të kritereve që lindin nga zbatimi i rregullave të konkurrencës të aplikueshme në Komunitet, sidomos në nenet 81, 82, 86 dhe 87 të Traktatit themelues të Komunitetit Evropian dhe instrumenteve interpretuese që përdoren nga institucionet e Komunitetit.”
13.  Në kuptim të nenit 4, të ligjit nr. 9374, datë 21.4.2005, “Për ndihmën shtetërore”, të ndryshuar, një masë përbën ndihmë shtetërore, nëse përmbushen, në mënyrë kumulative, të gjitha këto kushte:
a)  aktivizohen burime shtetërore;
b)  përfituesit i jepet një avantazh ekonomik në mënyrë selektive; dhe
c)  shtrembëron ose kërcënon të shtrembërojë konkurrencën; 
d)  ka ndikim në tregti.
 “Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme, e cila, në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën duke dhënë përparësi për një ose disa ndërmarrje të caktuara ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore.”
14.  Sa më sipër:
Duke qenë se masa e njoftuar mundëson mbulimin e shpenzimeve të kontributeve të sigurimeve të detyrueshme shoqërore dhe shëndetësore, me fonde të buxhetit të pushtetit vendor, vetëm për një numër të caktuar ndërmarrjesh, që veprojnë në territorin e Bashkisë Tiranë. Bashkia Tiranë do t’u ofrojë këtyre ndërmarrjeve, si dhe, duke marrë parasysh, se masa e ndihmës ka potencial për të ndikuar në konkurrencë dhe në tregti, duke qenë se forcon pozitën ekonomike të ndërmarrjeve fituese kundrejt ndërmarrjeve të tjera që operojnë në të njëjtin treg, Komisioni vlerëson se masa përbën ndihmë shtetërore.
IV. Vlerësimi i përputhshmërisë së skemës 
Nisur nga të gjitha argumentet e mësipërme, Komisioni i Ndihmës Shtetërore vlerëson, se:
Neni 8, i ligjit nr. 9374/2005, “Për ndihmën shtetërore”, i ndryshuar, parashikon se:
 “1. Ndihma “De minimis” është e lejueshme nëse, pavarësisht nga forma ose qëllimi për të cilin i jepet një ndërmarrjeje, nuk kalon vlerën maksimale për një aktivitet të caktuar, për një periudhë financiare prej tre vjetësh.”
Vendimi i Këshillit të Ministrave nr. 605, datë 31.8.2016, “Për përcaktimin e vlerës maksimale, të kushteve dhe të procedurës për dhënien e ndihmës “De minimis” përcakton vlerën maksimale të lejuar, si dhe kushtet për autorizimin e ndihmës de minimis.
Kreu II i vendimit të KM-së parashikon:
1.  Ndihma lejohet nëse përmbushen, njëherësh, të gjitha kushtet e mëposhtme:
a)  vlera totale e ndihmës dhënë një ndërmarrjeje të vetme nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh, e llogaritur në përputhje me kushtet dhe parimet e parashtruara në kreun 3 të këtij vendimi;
b)  ndihma është transparente, nëse ekuivalenti bruto i grantit (EBG) mund të llogaritet me saktësi para dhënies së ndihmës, pa pasur nevojë të kryhet një vlerësim risku për konkurrencën, në përputhje me kërkesat dhe parimet e parashtruara në kreun 4 të këtij vendimi.
Kreu III “Llogaritja e ekuivalentit bruto të grantit”
“1. Granti dhe subvencioni në të holla janë ndihmë transparente”
Sa më sipër bazuar në ligjin “Për ndihmën shtetërore” dhe vendimin e KM-së nr. 605/2016, ndihma de minimis lejohet nëse përmbushen kushtet e mëposhtme:
a)  Vlera totale e ndihmës dhënë një ndërmarrjeje nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh. Ky kusht plotësohet, pasi masa totali i shumës parashikuar për të financuar projektin është 3.600.000 (tre milionë e gjashtëqind mijë) lekë. Kjo shumë do të ndahet midis 11–50 ndërmarrjeve përfituese nga ndihma.
b)  Ndihma duhet të jepet për një periudhë financiare prej tre vjetësh.
Kohëzgjatja e të gjithë skemës, e cila është marrë në shqyrtim, është 3 vjet, duke plotësuar dhe kushtin tjetër ligjor.
c)  Ndihma është transparente. Granti dhe subsida në të holla janë ndihmë transparente. Në rastin konkret, ndihma jepet në formën e grantit.
Nisur nga të gjitha argumentet e mësipërme, duke qenë në kushtet e përmbushjes së të gjitha kritereve të përcaktuara nga neni 8 Komisioni vlerëson se skema “Për nxitjen e punësimit në ndihmë të krijimit të biznesit social rinor” është një skemë ndihme që lejohet.
PËR KËTO ARSYE,

Komisioni i Ndihmës Shtetërore, në bazë të neneve 4, 8, 17, 22 dhe 31, të ligjit nr. 9374, datë 21.4.2005, “Për ndihmën shtetërore”, të ndryshuar, 

VENDOSI:

1. Të miratojë planin e dhënies së ndihmës shtetërore “Për projektin të rejat drejt një profesioni”.
2. Çdo ndryshim lidhur me vlerën, kohëzgjatjen ose kriteret e ndihmës duhet të njoftohet dhe të marrë miratimin e KNSH-së.
3. Bashkia e Tiranës, brenda datës 31 mars të çdo viti, të paraqesë raport për impaktin e ndihmës shtetërore gjatë vitit paraardhës financiar.
4. Bashkia e Tiranës të ruajë të gjitha të dhënat për zbatimin e skemës deri në dhjetë vjet, pasi ndihma e fundit individuale të jetë dhënë në kuadër të kësaj skeme.
5. Ky vendim botohet në Fletoren Zyrtare. 

KRYETAR 
Milva Ekonomi

